Քուն (նկար, Ֆրանց Մարկ)

«Քուն» (), հրեական ծագումով գերմանացի գեղանկարիչ, գերմանական Էքսպրեսիոնիզմի վառ ներկայացուցիչ, «Կապույտ հեծյալ» նկարչական միության մասնակից և գլխավոր կազմակերպիչ Ֆրանց Մարկի նկարներից։ Այս ստեղծագործությունը հեղինակը վրձնել է 1912 թվականին։ Յուղաներկով կտավի չափերն են 105,5 × 135,5 սմ։

Այսօր «Քուն» ստեղծագործությունը պահպանվում և ցուցադրվում է Տիսեն-Բորնեմեսի թանգարանում (Մադրիդ, Իսպանիա)։

Նկարագիր
Ֆրանս Մարկը «Քուն» ստեղծագործությունում վարպետորեն արտացոլել է «օրգանական ռիթմը՝ աշխարհում ամեն ինչը»․ այստեղ կիրառվել է իտալական ֆուտուրիզմն ու ֆրանսիական կուբիզմը։ Կոմպոզիցիան արված է դինամիկ գծերով, որոնք դուրս են գալիս առաջին պլանի ֆիգուրից՝ քնած մերկ կնոջից, որը դարձել է ներդաշնակության խորհրդանիշ՝ մարդկային կյանքը կապելով կենդանիների թագավորությանը։ Հեղինակը կտավում պատկերել է տարբեր էություններ, որոնք կարծես կնոջ երզում են հայտնվել։ Դրանց գույները խորհրդանշական են․ կապույտը՝ տղամարդկային սկիզբն է, դեղինը՝ կանացիությունն ու բարիությունը։

Պատմություն 
«Քուն» ստեղծագործությունը Ֆրանց Մարկը նվիրել է ռուս նկարիչ, գրաֆիկ, արվեստի տեսաբան, աբստրակցիոնիզմի հիմնադիրներից Վասիլի Կանդինսկուն 1912 թվականի վերջում կամ 1913 թվականի տարեսկզբին։ Կանդինսկին փոխադարձ Մարկին է նվիրել իր «Իմպրովիզացիա 12։ Ձիավոր» կտավը։ Երբ Կանդինսկին գտնվում էր Ռուսաստանում (1914-ից 1921 թվականներին), «Քուն» նկարը ի պահ է տալիս գերմանացի նկարչուհի և գրաֆիկ, էքսպրեսիոնիզմի, քսաներորդ դարասկզբի մյունխենյան ավանգարդիստական արվեստի ներկայացուցիչ Գաբրիելա Մյունտերին․ ըստ Մարկի հրահանգի նկարը ցուցադրվել է Մյունխենում և Վիսբադենում կազմակերպված ցուցահանդեսներին։ Տարիներ անց, երբ ամերիկացի նկարչուհի, աբստրակցիոնիստ ու կոլեկցիոներ  Քեթրին Դրեյերն այցելում է Կանդինսկուն Բաուհաուզում, «Քունն» ընտրվում է Ժամանակակից արվեստի միջազգային ցուցահանդեսին ցուցադրելու համար, որն անցկացվել է Նյու Յորքում  և ամերիկյան այլ քաղաքներում 1926 և 1927 թվականներին։

Ծանոթագրություններ

Գրականություն

Արտաքին հղումներ 
 «Քուն» ստեղծագործությունը» Տիսեն-Բորնեմեսի թանգարանի կայքում

1912 նկարներ
Ֆրանց Մարկի նկարներ
Տիսեն-Բորնեմեսի թանգարանի նկարներ
Գերմանիայի արվեստ
Մերկ կանանց պատկերով նկարներ
Կենդանիներն արվեստում